[Video] ‘Welkom se drinkwater nou bloedwater’‘n Skermskoot uit die video. Johan Terblanche, voorsitter van die AfriForum Welkom-tak, sê die water moet ingevolge wetgewing na die rioolwerke vloei vir suiwering, maar noudat die rioolwerke buite werking is, het die Matjhabeng-munisipaliteit ŉ rioolmangat oopgebreek wat die water herlei. Wat van groot kommer is, is dat die ongesuiwerde riool- en bloedwater in die panne vloei waaruit Welkom se drinkwater kom. “Dié waterbesmetting kan deur die munisipaliteit gekeer word, maar hulle lig nie ŉ vinger nie. Die rioolwerke word nie in stand gehou nie, en rioolwerke is een ding wat binne ŉ munisipale gebied móét werk vir inwoners se gesondheid. Menseregte word direk deur hierdie laksheid van die munisipaliteit geskend,” het Johann Hattingh, AfriForum se provinsiale koördineerder vir die Wes-Vrystaat, gesê. AfriForum het onmiddellike optrede van die departement van water en sanitasie asook van die munisipaliteit geëis en gesê die organisasie sal regsaksies instel indien die owerhede nie onmiddellik oplossings toepas nie. Kgojane Matutle, woordvoerder van die munisipaliteit, het intussen gesê hy is Donderdagaand van die besoedelde water ingelig. “Ons probeer uitvind wat gebeur het. Ons sal so gou as moontlik besonderhede verskaf.” AfriForum het intussen laat weet dat Welkom se drinkwater skoon is en voldoen aan gesondheidstandaarde. “AfriForum het die feit met Sedibeng Water bevestig. Ondergrondse waterbronne, stroomaf van Witpan, Welkom, kan egter moontlik met besoedeling te kampe kry weens bloed afkomstig van die slagpale en riool wat nie deur Witpan se rioolsuiweringsaanleg gesuiwer en op standaard gestort word nie. AfriForum wil boere ook graag waarsku oor die moontlikheid van besoedelde water.” [wpvideo i13HX2a3]